19 Barab’abo rona ba lokela ho ba sebete ha ba sebeletsa Jehova. Ha ba ikemiselitse ho ba bahlanka ba sebeletsang kapa baholo, phutheho e rua molemo haholo. (1 Tim. 3:1) Empa ba bang ba ka ’na ba e-ba leqe ho ba bahlanka ba sebeletsang kapa baholo. E ka ’na eaba mor’abo rona o ile a etsa liphoso nakong e fetileng, joale o ikutloa a sa tšoanelehe ho ba moholo kapa mohlanka ea sebeletsang. E mong a ka ’na a ikutloa a sa tšoanelehe ho etsa mosebetsi o itseng. Haeba u ikutloa joalo, Jehova o tla u thusa hore u be sebete. (Bala Bafilipi 2:13; 4:13.) Hopola hore Moshe le eena o kile a ikutloa ka tsela e tšoanang. (Ex. 3:11) Empa Jehova o ile a mo thusa hore a be sebete eaba o khona ho etsa mosebetsi oo a neng a lokela ho o etsa. Mor’abo rona a ka ba sebete ka hore a bale Bibele letsatsi le letsatsi ’me a rapele Jehova hore a mo thuse. Hape o lokela ho nahanisisa ka mehlala ea batho ba hlahang ka Bibeleng ba ileng ba e-ba sebete. A ka kopa baholo hore ba mo rupele ’me a lule a le malala-a-laotsoe ho thusa ka phuthehong. Re khothalletsa barab’abo rona bohle hore ba be sebete ’me ba sebetse ka thata ka phuthehong.